Judit Varga
Judit Varga (sündinud 10. septembril 1980 Miskolcis) on Ungari poliitik, alates 12. juulist 2019 kuni 31. juulini 2023 Ungari justiitsminister. Ta lõpetas Miskolci Ülikooli õigusteaduskonna summa cum laude 2004. aastal. Seejärel töötas ta praktikandina Budapesti advokaadibüroodes. Ta sooritas advokaadieksami 2009. aastal ja töötas seejärel üheksa aastat mitme Euroopa Parlamendi liikme poliitilise nõunikuna. Ta oli 2. maist 2022 kuni 16. veebruarini 2024 Ungari Rahvuskogu liige. Judit Varga astus 2024. aasta veebruaris armuandmisskandaali tõttu Rahvuskogu liikme kohalt tagasi ja lahkus poliitikast. Ta oli olnud justiitsminister ajal, mil president andis armu lastekodu direktori asetäitjale Endre Kónyale, kes aitas asutuse direktoril pedofiiliakuritegusid varjata.